Regionsudvalgets udtalelse om »Rådets henstilling om europæisk samarbejde til sikring af kvaliteten af de videregående uddannelser« (98/C 64/13)

REGIONSUDVALGET har -

under henvisning til Kommissionens »Forslag til Rådets henstilling om europæisk samarbejde til sikring af kvaliteten af de videregående uddannelser« [KOM(97) 159 endelig udg. - 97/0121 (SYN)],

under henvisning til Rådets beslutning af 5. juni 1997 om i henhold til artikel 126 og 198 C, stk. 1, i traktaten om oprettelse af Det Europæiske Fællesskab, at anmode om Regionsudvalgets udtalelse,

under henvisning til sin beslutning af 11. juni 1997 om at henvise det forberedende arbejde til Underudvalg 6 - Uddannelse og Undervisning,

under henvisning til Underudvalg 6's forslag til Regionsudvalgets udtalelse (CdR 285/97 rev.), som blev vedtaget den 29. september 1997 med Mary Freehill som ordfører,

under henvisning til Regionsudvalgets udtalelse om Kommissionens grønbog om »Almen uddannelse, erhvervsuddannelse og forskning« (); dets udtalelse om »Uddannelse over for de teknologiske, industrielle og sociale udfordringer: indledende overvejelser« (); dets udtalelse om hvidbogen om »Almen uddannelse og erhvervsuddannelse - på vej mod det kognitive samfund« () og dets forslag til udtalelse om »ændring af afgørelse 819/95/EF om iværksættelse af Fællesskabets handlingsprogram SOCRATES« (), og

under henvisning til Kommissionens rapport om det europæiske pilotprojekt for kvalitetsevaluering i de videregående uddannelser -

på den 20. plenarforsamling den 19.-20. november 1997 (mødet den 19. november) vedtaget følgende udtalelse.

1. Indledning

1.1. Medlemsstaternes respons på Kommissionens memorandum () om de videregående uddannelser understregede vigtigheden af kvalitetsevaluering i det stadig mere diversificerede udbud af videregående uddannelser. Denne respons og flere års tæt samarbejde inden for rammerne af ERASMUS-programmet ansporede til fællesskabsinitiativer vedrørende kvalitetsevaluering og kvalitetssikring i de videregående uddannelser. På mødet den 21. november 1991 opfordrede Rådet Kommissionen til at iværksætte følgende foranstaltninger:

- finansiere en komparativ undersøgelse af medlemsstaternes evalueringsmetoder,

- udvikle et mindre antal pilotprojekter inden for dette område,

- implementere mekanismer til styrkelse af det europæiske samarbejde på grundlag af tidligere erfaringer.

1.2. Som opfølgning på denne opfordring og på grundlag af Kommissionens undersøgelse af medlemsstaternes metoder til kvalitetsevaluering, der blev offentliggjort i oktober 1993, igangsatte Kommissionen to europæiske pilotprojekter til afprøvning af en fælles evalueringsmetode, der kunne tilpasses nationale forhold. Disse pilotprojekter, hvori 42 uddannelsesinstitutioner deltog, blev gennemført i samarbejde med de ansvarlige myndigheder i medlemsstaterne.

1.3. Der var almindelig tilfredshed med iværksættelsen og gennemførelsen af pilotprojekterne, og man blev stadig mere bevidst om nødvendigheden af at evaluere kvaliteten af de videregående uddannelser. Kommissionen foreslog derfor, at Rådet skulle vedtage en henstilling om indførelse af kvalitetsevalueringssystemer.

2. Generelle bemærkninger

2.1. Kommissionen foreslår medlemsstaterne, at der inden for deres ansvarsområde indføres gennemsigtige evaluerings- og kvalitetssikringssystemer for de videregående uddannelser. Målet for disse kvalitetssystemer er:

- at sikre kvaliteten af de videregående uddannelser inden for rammerne af landenes forskellige økonomiske, sociale og kulturelle situation, og under hensyn til den europæiske dimension og de internationale krav,

- at hjælpe de højere uddannelsesinstitutioner med at anvende teknikker til kvalitetssikring for at fremme organisatorisk fleksibilitet og udvikling,

- at støtte europæisk og internationalt samarbejde om kvalitetsevaluering.

2.2. Det foreslås at lade disse systemer bygge på følgende principper:

- organerne, der foretager kvalitetsevalueringen og kvalitetssikringen, skal være selvstændige og uafhængige,

- evalueringsprocedurerne skal tilpasses institutionernes profil,

- der skal både være intern og ekstern evaluering,

- alle de relevante aktører skal deltage,

- evalueringsrapporterne skal offentliggøres.

2.3. Systemerne vil også sikre, at der iværksættes opfølgende foranstaltninger på det relevante niveau, og på denne måde vil de højere uddannelsesinstitutioner blive i stand til mere effektivt at gennemføre deres planer om kvalitetsforbedring af uddannelserne og gøre kandidaternes overgang til arbejdsmarkedet lettere. Det foreslås også, at offentlige myndigheder og ledelsen af de højere uddannelsesinstitutioner prioriterer den løbende udveksling af erfaringer og samarbejde om kvalitetsevaluering og kvalitetssikring med andre medlemsstater og med internationale organisationer, der arbejder med videregående uddannelse.

2.4. For at muliggøre dette foreslås det, at der oprettes et Europæisk Kvalitetssikringsnet med følgende opgaver:

- udveksling af information og erfaringer,

- teknisk assistance til medlemsstaternes kompetente myndigheder til gennemførelse af projekter,

- anden bistand til grupper af institutioner fra de forskellige medlemsstater, der ønsker at samarbejde om kvalitetsevaluering eller kvalitetssikring, især inden for rammerne af »de tematiske net« under SOCRATES-programmet,

- bistand til institutionerne med at tilvejebringe information om udviklingen af nye metoder, gøre det nemmere at komme i kontakt med eksperter, udarbejde instrumenter til at formidle den nødvendige information,

- sammenkobling af kvalitetssikring med andre EU-aktiviteter under SOCRATES- og LEONARDO-programmerne eller med anerkendelse af eksamensbeviser på fællesskabsplan,

- udarbejdelse af metoder til forbedring af kandidaternes integrering på det europæiske arbejdsmarked.

2.5. Dette net vil kunne få finansiel støtte under SOCRATES- og LEONARDO DA VINCI-programmerne.

2.6. Det foreslås, at der hvert andet år udarbejdes en rapport om udviklingen af systemerne til kvalitetsevaluering og kvalitetssikring i medlemsstaterne og om samarbejdet på europæisk niveau, og at der fremsættes forslag til styrkelse af disse systemer.

3. Særlige bemærkninger

3.1. Kvalitetsevaluering og kvalitetssikring

3.1.1. Regionsudvalget ser i princippet positivt på Kommissionens forslag om at styrke det europæiske samarbejde om kvalitetssikring i de videregående uddannelser og om indførelsen af effektive kvalitetsevalueringssystemer i de forskellige videregående uddannelsesinstitutioner i medlemsstaterne.

3.1.2. Det understreger, at forbedringen af de videregående uddannelsesinstitutioners kvalitet direkte berører de lokale og regionale myndigheder, eftersom disse institutioner spiller en vigtig rolle for det økonomiske, sociale og kulturelle liv i de regioner og områder, hvor de befinder sig. Videregående uddannelser af god kvalitet er fx en vigtig forudsætning for, at der bliver etableret virksomheder i regionen, og at disse vokser.

3.1.3. Regionsudvalget peger endnu en gang på EU-dimensionens betydning for engagementet hos de højere uddannelsesinstitutioner og de relevante organisationer, hvad angår evaluering og støtte til samarbejde og udveksling af erfaringer, som er afgørende for udviklingen af det europæiske uddannelsesmiljø.

3.1.4. Regionsudvalget understreger dog også, at værdien af kvalitetsevaluering ligger i en styrkelse af den gensidige tillid og at den ikke skal påtvinges, hverken på europæisk eller nationalt niveau. Den skal respektere kulturel mangfoldighed, beskytte eksisterende akademiske normer og værdier og gardere imod en harmonisering af uddannelserne i Europa. I denne sammenhæng mener Regionsudvalget, at hovedsynspunkterne i henstillingen er velbegrundede.

3.1.5. Regionsudvalget understreger, at målet for enhver evaluering skal være at forbedre kvaliteten af undervisningen og dermed kvaliteten af de videregående uddannelsesinstitutioner. Derfor bør evalueringen af kvaliteten af de enkelte fag kombineres med en evaluering af de institutionelle strukturer og de institutionelle kvalitetssikringssystemer. Den bør dog ikke bruges til at rangordne uddannelsesinstitutionerne efter resultater, men som et værktøj, institutionerne kan bruge til at få mest muligt ud af ressourcerne, foregribe den fremtidige udvikling og fremme udarbejdelsen af strategier, som skal sætte institutionerne i stand til hele tiden at tilpasse sig en verden i hastig forandring.

3.1.6. Regionsudvalget understreger, at et europæisk kvalitetsevalueringssystem kun er muligt, hvis medlemsstaterne tilvejebringer de relevante nationale rammer, og hvis medlemsstaterne forpligter sig til at udvikle kvalitetssikringssystemer og samarbejde på europæisk niveau. Dette forudsætter, at man er opmærksom på, at indførelse og tilrettelæggelse af den interne eller eksterne evaluering er en opgave, der tilkommer de videregående uddannelsesinstitutioner og de enkelte medlemsstater eller regioner. De nationale rammer skal give uddannelsesinstitutionerne fuld uafhængighed og muliggøre en synergi mellem den nationale politik og erfaringerne fra de europæiske kvalitetsevalueringssystemer. Høje omkostninger som følge af bredspektrede administrative aktiviteter, der ikke står i et rimeligt forhold til de tilsigtede virkninger, skal undgås.

3.1.7. Regionsudvalget mener dog, at der er fare for, at kvalitetsevaluering kan blive et lukket system, idet systemet kunne misbruges til at fremme akademisk prestige og bevillinger. Regionsudvalget understreger derfor, at kvalitetsevaluering i det videregående uddannelsessystem ikke må knyttes direkte sammen med disse spørgsmål.

3.1.8. Regionsudvalget må også advare imod, at en institutions energi og ressourcer bliver opslugt af arbejdet med evalueringssystemerne. Kvalitetsevaluering må ikke tabe disse institutioners vigtigste mål, dvs. undervisningen, af syne og føre til, at man bekymrer sig mere om målinger end om substansen. Høje omkostninger som følge af bredspektrede administrative aktiviteter, der ikke står i et rimeligt forhold til de tilsigtede virkninger, skal undgås.

3.2. Principperne for kvalitetsevaluering

3.2.1. Regionsudvalget godkender de principper, forslaget bygger på, og støtter en fuld gennemførelse af subsidiaritets- og gennemsigtighedsprincipperne i forbindelse med uddannelsesinstitutionernes evalueringssystemer.

3.2.2. Kvalitetsevaluering kræver dog en ensartet og almindeligt accepteret metode. Regionsudvalget foreslår derfor, at der anvendes en række kvalitative kriterier som grundlag for en kvalitetsevalueringsmetode, og at de suppleres af andre kriterier, der inddrager undervisningsmiljøet på den enkelte institution eller i det enkelte land. Disse vejledende, kvalitative kriterier skal være acceptable for uddannelsesinstitutionerne, og skal bygge på erfaringerne fra de pilotprojekter, Kommissionen har iværksat i 1990'erne, og som uddannelsesinstitutionerne i medlemslandene generelt har set positivt på. Uddannelsesinstitutionerne kan sikre et effektivt internt evalueringssystem med den nødvendige støtte fra uafhængige evalueringsmyndigheder, -organer og -komiteer på regionalt plan.

3.2.3. Resultatet af denne metode skal være et handlingsparameter, et middel til at gennemføre forbedringer på grundlag af andre institutioners erfaringer, tilføjelse af en EU-dimension til undervisningens kvalitet og vejledning i den gensidige anerkendelse af kvalifikationer.

3.2.4. Regionsudvalget er enig i, at ethvert kvalitetsevalueringssystem skal bygge på uddannelsesinstitutionens uafhængighed og give institutionen mulighed for at tilpasse de anvendte metoder på en hensigtsmæssig måde. Uddannelsesinstitutionerne skal også være i stand til at iværksætte passende foranstaltninger på grundlag af evalueringens og erfaringsudvekslingens resultater. Det foreslåede Europæiske Kvalitetsnet skal sammen med medlemsstaterne gøre opgaven nemmere.

3.2.5. Regionsudvalget understreger også vigtigheden af, at alle relevante aktører deltager i evalueringsprocessen, og især skal studenterrepræsentanterne inddrages formelt i beslutningsprocessen. De studerende skal nødvendigvis deltage i kvalitetsevalueringen, eftersom de både er brugere af de videregående uddannelsesinstitutioner og det færdige produkt: de er således en vigtig informationskilde til kvalitetetsforbedring.

3.2.6. Deltagelsen af interesseorganisationer uden for undervisningssektoren, som f.eks. de lokale myndigheder, erhvervslivet og andre berørte samfundsgrupper gør det muligt at arbejde med et meget bredt kvalitetsbegreb, der indbefatter uddannelsesinstitutionens dialog med det omgivende samfund. De lokale og regionale myndigheders deltagelse sikrer, at de særlige økonomiske, sociale og kulturelle behov i de områder eller regioner, hvor institutionerne ligger, rent faktisk bliver tilgodeset i forbindelse med kvalitetsevalueringen, og at resultaterne bidrager til den lokale og regionale udvikling. Også arbejdsgivere, undervisere og de sidste ca. 5 års dimittender bør deltage, da de kan bidrage med deres erfaringer og med at formulere deres forventninger til de videregående uddannelsesinstitutioner. Regionsudvalget mener, at man skal tilskynde og fremme disse interesseorganisationers inddragelse ikke blot i evalueringsprocessen, men også i det europæiske kvalitetsnet og i de nationale støttestrukturer.

3.3. Det europæiske kvalitetsnet

3.3.1. Regionsudvalget ser positivt på oprettelsen af Det Europæiske Kvalitetssikringsnet under forudsætning af, at dette ikke bliver institutionaliseret. Det bør fungere som en mekanisme, der er nødvendig for fortsat at fremme kvalitetsevaluering i de europæiske uddannelsesinstitutioner og for at koordinere de forskellige evalueringssystemer i medlemsstaterne.

3.3.2. Regionsudvalget mener dog, at nettets struktur og de juridiske og finansielle ordninger bør defineres klarere, og at dets virkefelt bør udvides, så det omfatter:

- en rolle ved vurdering og kombinering af de forskellige højere uddannelsesinstitutioners evalueringsmetoder, herunder revidering af evalueringsmetoderne og udvikling af en mekanisme til komparativ evaluering af institutionerne. Denne opgave vil muliggøre udviklingen af et overordnet system, som kan anvendes på alle fag i samtlige videregående uddannelsesinstitutioner, og som vil gøre sammenligninger på europæisk niveau lettere,

- direkte hjælp til højere uddannelsesinstitutioner med at kombinere kvalitetsevalueringssystemerne med strategisk planlægning, udvikling af uddannelsesforløb, gensidig anerkendelse af akademiske kvalifikationer og tilvejebringelse af konsensus om, hvad man forstår ved kvaliteten af de videregående uddannelser. En række institutter og organisationer inden for de liberale erhverv beskæftiger sig allerede med dette område, men det foreslåede net vil tilføje en europæisk dimension,

- en rolle som en instans, der formidler hjælp til udveksling af både akademisk og administrativt personale mellem institutionerne, udbyder undervisning til de personer, der deltager i evalueringen, og fremmer en gruppearbejdskultur i de højere uddannelsesinstitutioner. Dette vil være særligt vigtigt i de tidlige faser af systemets udvikling.

3.3.3. Regionsudvalget understreger, at dette net skal være uafhængigt, og i denne sammenhæng må der ske en afklaring af dets stilling og forhold til eksisterende akademiske og faglige, ikke-statslige net, som allerede arbejder med kvalitetsevaluering af de videregående uddannelser. Endvidere ser Regionsudvalget gerne en præcisering af den forslåede sammensætning af nettet.

3.3.4. Regionsudvalget ønsker også et mere detaljeret udkast til den foreslåede operationelle struktur for implementeringen af evalueringerne og for kvalitetssikringsnettet.

3.3.5. Det foreslås i henstillingen, at nettet bl.a. udarbejder metoder til en bedre integrering af kandidaterne på det europæiske arbejdsmarked. Regionsudvalget mener, at dette er et af målene for kvalitetsevalueringen. Et øget samarbejde om kvalitetsevaluering kan gøre de videregående uddannelsesinstitutioner i stand til at blive mere fleksible og lydhøre over for det lokale og regionale arbejdsmarked, og især over for udfordringerne fra de nye organisations- og arbejdsformer, som informationssamfundet og globaliseringen af økonomien medfører. I denne sammenhæng henviser Regionsudvalget til udtalelsen om Kommissionens grønbog om »Almen uddannelse, erhvervsuddannelse og forskning« mht. forhindringerne for transnational mobilitet opfordrede Regionsudvalget til, at Kommissionen lagde vægt på udviklingen af kvalitetssikring inden for sine aktionsområder, da dette var afgørende for at fremme transnational mobilitet, som det anså for at være en forudsætning for at skabe muligheder på arbejdsmarkedet.

3.3.6. I henstillingen bør problemerne i forbindelse med integrationen af kandidaterne på det europæiske arbejdsmarked - sådan som de er beskrevet i grønbogen () - derfor kædes sammen med kvalitetsevaluering, og nettets rolle bør defineres klarere.

3.3.7. I henstillingen foreslås det også, at Det Europæiske Kvalitetsnet skal kunne få finansiel støtte fra SOCRATES- og LEONARDO-programmerne. Kommissionen har dog for nylig i et forslag () påpeget, at det nuværende budget for SOCRATES ikke effektivt kan leve op til efterspørgslen. Efterspørgslen i 1996 var for eksempel fire gange så stor som det disponible budget, og Kommissionen har foreslået, at budgettet øges for at kunne dække den nuværende programperiode.

3.3.8. Regionsudvalget er bekymret over, at det ikke vil være muligt at tilføre nettet midler fra SOCRATES- eller LEONARDO-programmerne, hvis der ikke er taget højde herfor i den foreslåede budgetudvidelse. Hvis dette er tilfældet, hvilket Regionsudvalget forventer, mener det, at et sådant net og dets aktiviteter bør indarbejdes i et revideret SOCRATES-program. En betragtelig del af denne erfaringsudveksling bør foregå inden for rammerne af uddannelsesprogrammerne og finansieres via disse programmer.

3.3.9. Regionsudvalget ønsker også en mere detaljeret redegørelse for Det Europæiske Kvalitetssikringsnets budgetbehov. Regionsudvalget finder det passende, at nettet får tildelt specifikke midler, men er bekymret over, at nettets midler skal tilvejebringes af medlemsstaterne, eftersom dette kan modvirke visse medlemsstaters aktive deltagelse i nettet.

3.3.10. Hvis det ikke lykkes at tilvejebringe specifikke midler til nettet, foreslår Regionsudvalget at bruge et eksisterende europæisk net som grundlag for Det Europæiske Kvalitetssikringsnet. Det ville forøge effektiviteten og reducere omkostningerne.

4. Konklusion

4.1. Regionsudvalget understreger, at værdien af kvalitetsevaluering ligger i en bevidstgørelse om, at hvis noget går galt, må situationen afhjælpes på baggrund af viden, ikke formodninger. Man må have situationen under kontrol for at kunne lære, forbedre sig og forny sig. Kvalitetsevaluering skal derfor lægge mere vægt på udvikling og ikke udelukkende være resultatorienteret.

4.2. Regionsudvalget støtter Kommissionens forslag som et initiativ, der kan fremme kvalitetsevaluering i de videregående uddannelsesinstitutioner i Europa på grundlag af de principper, som er skitseret. Regionsudvalget opfordrer til, at alle relevante aktører, herunder de lokale og regionale myndigheder, deltager i evalueringsprocessen for at sikre, at kvalitetsevalueringen sammenkædes med målene for den lokale og regionale udvikling. Inden der træffes afgørelse om oprettelse af Det Europæiske Kvalitetssikringsnet, kræves en yderligere finpudsning af evalueringsmetoderne samt en præcisering af det foreslåede Europæiske Kvalitetssikringsnets opgaver, finansiering og operationelle strukturer.

Bruxelles, den 19. november 1997.

Pasqual MARAGALL i MIRA

Formand for Regionsudvalget

() EFT C 215 af 16.7.1997, s. 1.

() EFT C 100 af 2.4.1996, s. 106.

() EFT C 182 af 24.6.1996, s. 15.

() EFT C 379 af 15.12.1997, s. 17.

() KOM(91) 349 endelig udg.

() KOM(96) 468 endelig udg.

() KOM(97) 99 endelig udg. - 97/0103 COD.